KLASA: UP/I-034-01/24-01/82

URBROJ: 711-02-02/06-2025-5

Zagreb, 13. siječnja 2025.

**IVICA KLANAC**

**Općinski načelnik Općine Posedarje**

**Predmet: IVICA KLANAC, općinski načelnik Općine Posedarje**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Aleksandre Jozić-Ileković, kao predsjednice, Nike Nodilo Lakoš, Igora Lukača, Ines Pavlačić i Ane Poljak kao članova, dana 13. siječnja 2025. godine odlučilo da u odnosu na Vas **ne postoje pretpostavke za pokretanje postupka** vezano za moguću povredu odredbe članaka 10. ZSSI-a.

Naime, Povjerenstvo je dana 22. listopada 2024. godine protiv Vas zaprimilo neanonimnu prijavu vezano za okolnost da ste u 2024. godini kupili automobil marke MERCEDES CLS u vrijednosti od 70.000,00 eura, no da vozilo niste prijavili u imovinskoj kartici jer ste ga upisali na sina Ivana Klanca, koji nigdje nije prijavljen kao zaposlen. Zaključno je navedeno da imate četvero djece, suprugu koja ne radi te je stoga nemoguće da ste navedeno vozilo stekli prihodom od nesamostalnog rada.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a te ste stoga, obzirom da ste obnašali dužnost općinskog načelnika Općine Posedarje u mandatu od 2017. do 2021. te ponovno u mandatu koji je započeo 24. svibnja 2021. godine, dužni poštivati odredbe ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je radi utvrđivanja činjenica u postupku, a vezano uz navode prijave, dopisom KLASA: UP/I-034-02/24-01/82, URBROJ:711-02-01/06-2024-03 od 13. studenog 2024. godine, zatražilo od Ministarstva unutarnjih poslova, Uprave za upravne i inspekcijske poslove, očitovanje jeste li prijavljeni kao vlasnik vozila i od kada.

Ministarstvo unutarnjih poslova odgovorilo je na traženje Povjerenstva dopisom koji je u Povjerenstvu zaprimljen dana 10. prosinca 2024. godine, navodeći da je uvidom u evidenciju registriranih vozila utvrđeno da niste evidentirani kao vlasnik ili kao korisnik vozila.

Člankom 10. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane zakonom. Člankom 11. ZSSI-a stavkom 3. propisano je da imovinska kartica sadrži podatke o imovini obveznika, njegovog partnera i maloljetne djece, stečene po svim pravnim osnovama.

Člankom 26. ZSSI-a propisano je da prethodna (administrativna) provjera uključuje između ostalog provjeru pravilnog i potpunog ispunjavanja obrasca imovinske kartice od strane obveznika.

Člankom 27. ZSSI-a propisano je da redovita provjera predstavlja provjeru podataka iz članaka 10. do 12. zakona koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s prijavljenim podacima od Ministarstva financija, Porezne uprave i drugih nadležnih tijela Republike Hrvatske sukladno odredbama zakona i podzakonskih propisa donesenih na temelju zakona.

Povjerenstvo prvenstveno ističe kako su obveznici sukladno citiranom članku 11. ZSSI-a dužni unijeti u imovinsku karticu podatke o imovini maloljetne djece, dok je od navedene obveze izuzeta imovina punoljetne djece te stoga Povjerenstvo istu nije nadležno ni provjeravati, odnosno imovinu punoljetne djece, ukoliko se između ostalog radi i o vlasništvu vozila, obveznici nisu dužni unositi u imovinsku karticu, pri čemu iz podataka Ministarstva unutarnjih poslova proizlazi kako niste vlasnik ili kao korisnik vozila, zbog čega su navodi prijave o neistinitom navođenju podataka neosnovani.

Nadalje, a u odnosu na navode prijave prema kojima Vaši prihodi nisu razmjerni Vašim rashodima, odnosno kupnji automobila određene kategorije, Povjerenstvo ističe da sukladno odredbama ZSSI-a u dijelu svoje nadležnosti provodi administrativnu i redovitu provjeru podataka iz podnesenih imovinskih kartica. Međutim, daljnja nadležnost Povjerenstva, u smislu vođenja postupka pred Povjerenstvom, provodi se ako se prilikom provjere podataka utvrdi nesklad, odnosno nerazmjer između imovine prijavljene u imovinskoj kartici i stanja imovine obveznika kako proizlazi iz podataka pribavljenih od nadležnih tijela. Povjerenstvo ne utvrđuje potencijalni nerazmjer između prihoda i rashoda obveznika koji bi proizlazi iz podataka imovinske kartice, niti porijeklo imovine obveznika, već je to u nadležnosti Ministarstva financija, Porezne uprave.

Slijedom svega navedenog, Povjerenstvo je donijelo odluku da ne postoje pretpostavke za pokretanje postupka vezano za moguću povredu odredaba članka 10. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Ivica Klanac, osobnom dostavom
2. Podnositelju prijave
3. Objava na internetskoj stranici Povjerenstva
4. Pismohrana